
                                                                                                                                  Άλιμος, 14-10-2026
ΤΕΤΑΡΤΗ 21 ΟΚΤΩΒΡΙΟΥ ΠΑΝΕΚΠΑΙΔΕΥΤΙΚΗ ΑΠΕΡΓΙΑ!
ΚΗΡΥΣΣΟΥΜΕ 3ΩΡΗ ΣΤΑΣΗ ΕΡΓΑΣΙΑΣ 8.00 – 11.00 ΣΥΜΠΛΗΡΩΜΑΤΙΚΑ ΣΕ ΑΥΤΗ ΤΗΣ ΟΛΜΕ
12:00 ΠΡΟΠΥΛΑΙΑ, ΑΘΗΝΑ ΚΑΙ ΚΑΤΑ ΤΟΠΟΥΣ ΣΕ ΟΛΗ ΤΗΝ ΕΛΛΑΔΑ!

ΔΑΣΚΑΛΟΙ-ΚΑΘΗΓΗΤΕΣ-ΓΟΝΕΙΣ-ΜΑΘΗΤΕΣ ΜΙΑ ΓΡΟΘΙΑ! 

Λεφτά για τους μισθούς και την παιδεία όχι για τον πόλεμο και τα κέρδη των λίγων!

21 Οκτώβρη η Εκπαίδευση βγαίνει στο δρόμο! Γιατί:

· θα έρθουν Χριστούγεννα, αλλά τα κενά και οι ελλείψεις παραμένουν χιλιάδες, κυρίως σε μαθήματα ειδικοτήτων (βλ Μουσικοί, θεατρολόγοι, εικαστικοί, γυμναστές κ.α.) και ειδική αγωγή. 

· δεν μπορούμε να κάνουμε το μάθημα όπως πρέπει σε 25αρια, 26αρια, 27αρια τμήματα, με μεγάλο αριθμό μαθητών/τριών που έχουν διαγνώσεις και ειδικές εκπαιδευτικές ανάγκες

· τα σχολεία φυτοζωούν, αφού τα χρήματα για την Παιδεία είναι ελάχιστα. Μετά την κατάργηση των Σχολικών Επιτροπών, το πρόβλημα οξύνθηκε και άλλο.

· τα σχολικά κτίρια είναι ασυντήρητα, σε ορισμένες περιπτώσεις ακατάλληλα και επικίνδυνα, όπως αποδείχτηκε στους Άγιους Ανάργυρους, στη Ξάνθη, στη Χαλκιδική κ.α.

· οι εκπαιδευτικοί αδυνατούμε να ζήσουμε και να εργαστούμε με αξιοπρέπεια με αυτούς τους μισθούς. Αδυνατούμε να ανταποκριθούμε στο εξωφρενικό κόστος της ακρίβειας στα καύσιμα, στα βασικά είδη διατροφής, αλλά και στο κόστος ενοικίασης και μετακίνησης.

· Συνεχίζεται η στοχοποίηση των εκπαιδευτικών και η απαξίωση της παιδαγωγικής μας υπόστασης, η εργασιακή εξουθένωση, οι διώξεις και τα πειθαρχικά απέναντι στις δίκαιες διεκδικήσεις μας και την συμμετοχή σε συλλογικές αποφάσεις όπως η απεργία – αποχή από την αξιολόγηση. 

· Η κυβέρνηση ετοιμάζει νέο σύστημα αποφοίτησης και πρόσβασης στο Πανεπιστήμιο, με τριπλές Πανελλαδικές εξετάσεις (Β’ και Γ’ Λυκείου, συν τις Πανελλαδικές που παραμένουν), μετατρέποντας το σχολείο σε ένα απέραντο εξεταστικό κέντρο, κλιμακώνει τους ταξικούς φραγμούς στην ολόπλευρη μόρφωση της νέας γενιάς. Γενικεύει τις πολιτικές που κατηγοριοποιούν τα σχολεία και τους μαθητές (βλ. πολλαπλό βιβλίο, γενίκευση πρότυπων – πειραματικών - Ωνάσειων, αξιολόγηση). 

Συναδέλφισσες, Συνάδελφοι


Η 21η Οκτωβρίου να γίνει μέρα κοινού, πανεκπαιδευτικού αγώνα. Οι ανάγκες μας δεν χωράνε στα κοστολογημένα προγράμματα, που παρουσίασαν η κυβέρνηση, αλλά και τα κυρίαρχα αστικά κόμματα της αντιπολίτευσης. Δεν χωράνε στους δημοσιονομικούς κόφτες της Ε.Ε. και στο δόγμα της «οικονομίας πολέμου» που από κοινού κηρύσσουν ΕΕ – ΝΑΤΟ.

Η σταθερότητα για την οποία μιλά η Κυβέρνηση, ισοδυναμεί με μονιμοποίηση εις το διηνεκές της ενεργειακής φτώχειας, της ακρίβειας, των χιλιάδων κενών στα σχολεία, της εγκατάλειψης της δημόσιας εκπαίδευσης, των εξευτελιστικών μισθών, των ανεπαρκέστατων διορισμών. Θέλουν να αποδεχτούμε σαν κανονικότητα όλα τα παραπάνω. Η ζωή μας όμως δεν μπορεί να περιστρέφεται γύρω από τα επιδόματα ελεημοσύνης που μοιράζει η κυβέρνηση την ώρα που τα ματωμένα πρωτογενή πλεονάσματα, που προέρχονται από την ανελέητη φοροαφαίμαξη των λαϊκών νοικοκυριών, κατευθύνονται στην αποπληρωμή του χρέους. Ούτε μπορεί να περιστρέφεται γύρω από τα ψίχουλα  αφήνουν να πέφτουν από το τραπέζι οι μεγάλοι επιχειρηματικοί όμιλοι, που θησαυρίζουν σε βάρος μας, που καταγράφουν το ένα ρεκόρ κερδοφορίας πίσω από το άλλο. Η ζωή μας δεν μπορεί να εξαρτάται από τα αποφάγια των δις που πάνε στις πολεμικές βιομηχανίες για εξοπλισμούς, προετοιμάζοντας ένα νέο γύρο πολεμικών συγκρούσεων, για τα κέρδη.


Σήμερα, υπάρχουν όλες οι δυνατότητες να ζούμε με αξιοπρέπεια και όχι μίζερα.


Η γενικευμένη οργή και αγανάκτηση του κόσμου απέναντι στην κυβερνητική πολιτική να βρει διέξοδο, να γίνει δύναμη αγώνα! Να παλέψουμε για να κερδίσουμε όσα δικαιούμαστε εμείς, τα παιδιά μας και οι μαθητές μας. Να γίνουν τα σχολεία μας εστίες αγώνα, συλλογικότητας και αλληλεγγύης απέναντι σε όλους όσοι μας μαυρίζουν τις ζωές. Να μην επιτρέψουμε να φωλιάσει μέσα σε αυτό ο φόβος, η απογοήτευση αλλά και το φασιστικό δηλητήριο.  

21 Οκτώβρη βγαίνουμε στο δρόμο και απαιτούμε:
· Γενναίες αυξήσεις στους μισθούς και τις συντάξεις, επαναφορά 13ου-14ου μισθού/σύνταξης και του κλεμμένου Μ.Κ. της διετίας 2016-2017.

· Γενναία χρηματοδότηση της Εκπαίδευσης από τον κρατικό προϋπολογισμό. Έξω οι ιδιώτες και οι χορηγοί. Ούτε € από την τσέπη των γονιών και των εκπαιδευτικών για λειτουργικές ανάγκες.

· Άμεση κάλυψη όλων των κενών στα σχολεία – λιγότεροι μαθητές/τριες στην τάξη-Να παρθούν πίσω οι συμπτύξεις τμημάτων. Μονιμοποίηση όλων των αναπληρωτών. 

· Αφορολόγητο πετρέλαιο για όλα για τα σχολεία, δωρεάν ρεύμα και νερό. 

· Σχολικά γεύματα ποιοτικά για όλα τα παιδιά και πρόσληψη τραπεζοκόμων σε όλα τα Ολοήμερα. 

· Ολοκληρωμένο πρόγραμμα προσεισμικών ελέγχων, συντήρησης και ανέγερσης σχολείων, με ευθύνη του κρατικού προϋπολογισμού. Σχολεία ασφαλή για όλα τα παιδιά. Έκδοση πιστοποιητικών από τους αρμόδιους κρατικούς φορείς. 

· Ανέγερση κατοικιών για τους/τις εκπαιδευτικούς. Μέχρι τότε, επίδομα στέγασης και ενοικίαση ξενοδοχείων. Δωρεάν μετακίνηση των εκπαιδευτικών από και προς το σχολείο (ατέλεια σε διόδια, φέρι μποτ κ.ο.κ.). 

· Απόσυρση της απαράδεκτης Υπουργικής Απόφασης που θέτει τεράστια εμπόδια στην πραγματοποίηση των σχολικών εκδρομών και της εγκυκλίου για το ωρολόγιο πρόγραμμα των Νηπιαγωγείων. 

· Άμεση παύση όλων των διώξεων που σχετίζονται με τη συνδικαλιστική δράση και το απεργιακό δικαίωμα.

· Απεμπλοκή της Ελλάδας από τους πολεμικούς σχεδιασμούς των ΗΠΑ – ΝΑΤΟ – ΕΕ. Να πάρουν πόδι οι βάσεις. Κανένα στρατιωτικός εκτός συνόρων. Λευτεριά στην Παλαιστίνη.
Το ΔΣ της ΕΛΜΕ, ανταποκρινόμενο στο κάλεσμα της ΟΛΜΕ, κηρύσσει συμπληρωματική στάση εργασίας 8:00 – 11:00 την Τετάρτη 21 Οκτωβρίου.

Είμαστε οι πολλοί, είμαστε χιλιάδες που ζούμε και σκεφτόμαστε το ίδιο.

Πρέπει να γίνουμε ΜΙΑ ΓΡΟΘΙΑ για να ΝΙΚΗΣΟΥΜΕ!
	Για το Δ.Σ. της ΕΛΜΕ

	Η ΠΡΟΕΔΡΟΣ

